Liberal Alliances Ungdom synes, at det er en skam, at verdens største onlinebørs for ulovlige stoffer i går aftes blev lukket af FBI.

Den skjulte hjemmeside "Silk Road" var et mekka for folk som ville købe ulovlige stoffer af alverdens slags, og brugere kunne kun få adgang til siden via det specielle TOR-netværk. Nu er siden lukket af FBI, og Liberal Alliances Ungdom så sider som den som et godt alternativ til handlen af stoffer på gaden.

- De to største problemer ved narkotika i dag er, at voldelige kriminelle bander sidder på markedet og at brugere og misbrugere udsættes for fare hver evig gang de skal have et fix, siger LA-Ungdoms landsformand Rasmus Brygger til tv2.dk og tilføjer:

- Silk Road gav et alternativ til dette og viste hvordan man på ordentlig vis kunne handle med narkotika uden om banderne og uden at blive udsat for fare. Flere af sælgerne på siden tilbød også at donere overskud til misbrugsbehandling.

Ønsker legalisering af hash

Liberal Alliances Ungdom har det blandt andet som en mærkesag, at alle offerløse forbrydelser skal legaliseres, hvilket også indebærer salg og indtagelse af narkotika.

- Krigen mod narko blev tabt for længst. De tal der er på området peger entydigt på, at kriminalisering af narkotika ikke virker. I sidste ende skaber det bare grundlaget for mere organiseret kriminalitet og sætter brugerne og misbrugerne i fare. Det vil vi gerne gøre op med, siger Rasmus Brygger.

Så stoffer skal altså legaliseres, selvom det hvert år slår mange danskere ihjel?

Jeg så meget hellere, at vi fokuserede på at hjælpe dem der er i misbrug, end at kriminalisere dem. I sidste ende er det også et rent principielt spørgsmål om, at vi ikke mener at politikerne har retten til at bestemme hvad andre mennesker spiser, drikker, ryger eller på anden måde gør ved deres krop, siger Rasmus Brygger.

Hvad synes du? Var "Silk Road" en god ide, hvor man kunne købe stoffer helt anonymt og uden at komme i kontakt med bander?